Kristian Thulesen Dahl (DF), 2003-05-23:
Først til fru Line Barfod: Altså jeg ved ikke, hvad der sker, når fru Line Barfod går ned fra talerstolen, men der sker et eller andet.
Jeg kan se, at jeg har lidt kontakt med fru Line Barfod, men det virker ikke sådan, når fru Line Barfod kommer herop igen.
Altså det virker simpelt hen ikke, som om fru Line Barfod har hørt, hvad jeg har sagt, men bare er kørt fast i sådan en rille.
Altså nu siger fru Line Barfod, at jeg siger ét, men vi gør det stik modsatte.
Så taler fru Line Barfod en del om sygehusene, hvor jeg så kunne konstatere, at der altså var tilført et milliardbeløb med vores støtte, 1,5 mia. kr. til ventelistebekæmpelse.
Det har været en moderat succes.
Jeg synes aldrig, man kan tale om en reel succes, når vi har ventelister, når vi har folk, der ikke kan komme til, men det har dog alligevel medført en markant ændring, som er i den positive retning.
Men fru Line Barfod tænker overhovedet ikke på dét, men kører så bare i en anden rille.
Så i forhold til vores beslutningsforslag, som jeg jo også omtalte før, og hvor vi har bestræbt os på at se, om vi kunne finde frem til en flertalsmulighed.
Det er rigtigt, at hvis fru Line Barfod tænker på, at vi på forhånd over for amterne skulle tilkendegive et eller andet større økonomisk beløb, som de så får med i halen uden betingelser, så er det ikke vores stil.
Altså vi mener ikke, at man bare skal starte med at åbne kassen og så bagefter se: Hvad fik vi så ud af det?
Man skal starte med at stille betingelserne op, og så må man i givet fald forhandle om, hvad det skal koste.
Det er vores forslag til vedtagelse også skræddersyet til, fordi det vil forpligte regeringen til at tage forhandlinger med sygehusejerne om at undgå sygehuslukninger.
Men jeg kan konstatere, at der ikke kan samles et flertal for det her i Folketinget, og det synes jeg er interessant efter den retorik, der har været i dag.
Kl.14.15
Hr. Ole Stavad spørger, om det vil være en forudsætning for os for i givet fald at kunne sige ja til et aktstykke den 25. juni, at der på forhånd er afsat 0,5 mia. kr. ekstra til ventelistepuljen.
Det vil det ikke være.
Det er ikke sådan, vi handler, selvfølgelig er det ikke det.
Det ville være fuldstændig uansvarligt, hvis det foregik på den måde.
Vi skal nøje vurdere, hvad der er behov for at lægge i puljen, men vi har klart meddelt regeringen, at vi finder, der er behov for ekstra midler til ventelistebekæmpelser på sygehusområdet, og det vil ligge ud over, hvad der kan findes ved effektiviseringer.
Sådan tror vi det forholder sig, og det har vi klart meldt ud.
Hr. Aage Frandsen spørger bl.a. om de handicappede.
Vi vil ikke acceptere nedskæringer over for de handicappede, selvfølgelig vil vi da ikke det.
I forvejen diskuterer vi, hvordan man sikrer f.eks. øget tilgængelighed for de handicappede, så de bedre kan komme rundt og gøre brug af de tilbud, de skal kunne gøre brug af, og i finanslovaftalen for i år har vi aftalt en pulje på 26 mio. kr. med regeringen.
Den skal målrettes handicapforbedringer, herunder fritagelse
for handicappede for brugerbetaling på aftenskolerne.
Det er noget, der har en meget høj prioritet i vores verden, det udmønter vi, når vi laver aftaler, og vi sender også dette klare signal til regeringen i de forhandlinger, som går ind i den afsluttende fase her i juni.